Dôvodová správa

Všeobecná časť

	Ustanovenie § 1 ods. 1 zákona Slovenskej národnej rady č. 544/1990 Zb. o miestnych poplatkoch v znení neskorších predpisov taxatívne vymedzuje, ktoré druhy miestnych poplatkov môže obec všeobecne záväzným nariadením vo svojom územnom obvode zaviesť.
	Návrhom zákona sa mení charakter a názov pôvodného poplatku za kúpeľný a rekreačný pobyt. Navrhovaný poplatok za pobyt v kúpeľnom mieste alebo mieste sústredeného cestovného ruchu bude platiť každý, kto sa prechodne zdržuje za účelom rekreácie alebo zdravotnej starostlivosti alebo z dôvodu plnenia pracovných povinností alebo výkonu podnikateľskej činnosti v takomto mieste (tzn. aj služobne) a to aj za prvý a posledný deň pobytu. Uvedené zmena by mala zvýšiť objem prostriedkov v obciach, ktoré sú kúpeľným miestom alebo miestom sústredeného cestovného ruchu, použiteľných na propagáciu, údržbu a rozvoj takýchto miest.
	Navrhovaná zmena nemá žiaden dopad na štátny rozpočet. Vo vzťahu k rozpočtom obcí a miest by mala priniesť zvýšenie príjmov a tým aj výnosov z uvedeného miestneho poplatku.
	Navrhovaná zmena si nevyžaduje žiadne zvýšené nároky na pracovné sily a organizačné zabezpečenie.
	Návrh zákona je v súlade s Ústavou Slovenskej republiky a inými zákonmi Slovenskej republiky.

Osobitná časť

K Čl. I bodu 1 a 2
	V súvislosti so zmenou charakteristiky poplatku sa mení názov poplatku na poplatok za pobyt v kúpeľnom mieste a mieste sústredeného cestovného ruchu.	

K Čl. I bodu 3
	Vymedzuje sa okruh osôb, ktoré budú povinné platiť poplatok za pobyt v kúpeľnom mieste a mieste sústredeného cestovného ruchu, avšak len za podmienky, že sa prechodne ubytujú v zariadení poskytujúcom služby prechodného ubytovania.

K Čl. I bodu 3
	Doterajšia úprava poplatku za kúpeľný a rekreačný pobyt neumožňovala vyberať poplatok za deň príchodu a deň odchodu. Nakoľko prevažná väčšina hostí je evidovaná ako hosť zdržujúci sa v mieste za služobným účelom, prípadne ako hosť, ktorý prenocoval iba jednu noc, navrhuje sa spoplatňovať aj prvý a posledný deň pobytu.

K Čl. II
	Vzhľadom na viacero predchádzajúcich noviel pôvodného zákona SNR č. 544/1990 Zb. o miestnych poplatkoch sa ustanovuje splnomocnenie na vydanie úplného znenia tohto zákona v Zbierke zákonov.

K Čl. III
	Vzhľadom na predpokladanú dĺžku legislatívneho procesu sa navrhuje účinnosť od 1. augusta 2002.

D O L O Ž K A     Z L U Č I T E Ľ N O S T I

návrhu zákona s právom Európskej únie

1.	Navrhovateľ zákona: 
     skupina poslancov Národnej rady Slovenskej republiky

2.	Názov návrhu zákona: 
Zákon, ktorým sa mení a dopĺňa zákon Slovenskej národnej rady č. 544/1990 Zb. o miestnych poplatkoch v znení neskorších predpisov s právom Európskej únie. 

3.	V práve Európskej únie je problematika návrhu zákona: 
 neupravená 

4.	Návrh zákona svojou problematikou:
            nepatrí medzi prioritné oblasti aproximácie práva uvedené v čl. 70 Európskej dohody  
            o pridružení a svojou problematikou nepatrí ani medzi priority odporúčané v Bielej 
            knihe.

5.	Charakteristika právnych noriem Európskej únie, ktorými je upravená problematika návrhu zákona:
      Problematika návrhu zákona nie je právnymi normami Európskej únie upravená.

6.	Vyjadrenie stupňa kompatibility s právnou normou Európskej únie:
       Stupeň kompatibility sa neurčuje.